คลังสั่งห้ามเลื่อนพร้อมเพย์
คลังบี้ ธปท.-แบงก์พาณิชย์ เริ่มพร้อมเพย์โอนเงินระหว่างบุคคลภายไตรมาสแรก ตามที่สัญญาไว้
18 ม.ค. 2560

คลังบี้ ธปท.-แบงก์พาณิชย์ เริ่มพร้อมเพย์โอนเงินระหว่างบุคคลภายไตรมาสแรก ตามที่สัญญาไว้
นายสมชัย สัจจพงษ์ ปลัดกระทรวงการคลัง เปิดเผยว่า การโอนเงินพร้อมเพย์ระหว่างบุคคล เป็นเรื่องที่ธนาคารแห่งประเทศไทย (ธปท.) ผู้รับผิดชอบดูแลเตรียมความพร้อมกับธนาคารพาณิชย์และธนาคารรัฐที่เข้าร่วม ซึ่งน่าจะเริ่มได้ภายในไตรมาสแรกนี้ ตามที่ ธปท.และธนาคารพาณิชย์ได้แจ้งไว้ จากเดิมที่จะต้องเริ่มมาตั้งแต่ปลายปีที่ผ่านมา
ทั้งนี้ ระบบการชำระเงินทางอิเล็กทรอนิกส์ หรืออี-เพย์เมนต์ เป็นนโยบายที่กระทรวงการคลังให้ความสำคัญ เพราะเป็นการสร้างพื้นฐานทางการเงินของประเทศ ทำให้ประชาชนเข้าถึงบริการทางการเงินอย่างทั่วถึง และลดต้นทุนการโอนเงินของประเทศ โดยพร้อมเพย์ถือเป็นจุดเริ่มต้นที่สำคัญของระบบอี-เพย์เมนต์ แหล่งข่าวเปิดเผยว่า นายอภิศักดิ์ ตันติวรวงศ์ รมว.คลัง ได้กำชับ ธปท.ให้ดำเนินการพร้อมเพย์ให้เร็วที่สุดภายในไตรมาสแรกปีนี้ และไม่ให้เลื่อนออกไปอีก เนื่องจากการดำเนินการล่าช้ากระทบการดำเนินงานส่วนอื่นๆ ของระบบพร้อมเพย์
"คลังรู้ว่าธนาคารพาณิชย์พยายามดึงการให้บริการพร้อมเพย์ออกไปให้นานที่สุด เพื่อรักษาค่าธรรมเนียมจากการโอนเงิน เพราะเมื่อเริ่มใช้ระบบพร้อมเพย์ การโอนเงินไม่เกิน 5,000 บาท จะไม่ต้องเสียค่าธรรมเนียม ทำให้ธนาคารพาณิชย์สูญรายได้ไปมาก ขณะที่ที่ผ่านมาระบบไม่พร้อม ก็มีเหตุผล เพราะความปลอดภัยเป็นเรื่องสำคัญ แต่ขณะนี้จะมาอ้างว่าระบบไม่พร้อมอีกคงไม่ได้ เพราะมีเวลาทดสอบเพิ่มเติมอีกหลายเดือนแล้ว" แหล่งข่าวระบุ
แหล่งข่าวเปิดเผยอีกว่า คลังพยายามเร่งดำเนินการระบบอี-เพย์เมนต์ในทุกๆ ด้าน ตั้งแต่การเริ่มระบบพร้อมเพย์ระหว่างหน่วยงานภาครัฐกับบุคคล โดยการจ่ายเงินภาษีคืนผ่านระบบพร้อมเพย์ การเร่งประมูลติดตั้งเครื่องรูดบัตร และเร่งประชาสัมพันธ์ โดยเมื่อระบบพร้อมเพย์ระหว่างบุคคลเริ่มขึ้น จะมีการชิงโชคเงินรางวัลล้านให้กับผู้ใช้และร้านที่ติดตั้งเครื่องรูดบัตร เพื่อดึงดูดให้คนมาใช้ระบบอี-เพย์เมนต์มากขึ้น
อย่างไรก็ดี พร้อมเพย์เป็นการผูกหมายเลขโทรศัพท์หรือบัตรประชาชนไว้กับบัญชีธนาคาร โดยเป้าหมายของ รมว.คลัง คือ ประชาชนที่ไม่มีบัญชีธนาคารสามารถใช้พร้อมเพย์ได้ ด้วยการใช้หมายเลขบัตรประชาชนผูกกับกระเป๋าเงินอิเล็กทรอนิกส์